b'\n_START_ARTICLE_\nFranz Xaver Wilde\n_START_SECTION_\n\xc5\xbdivljenje in delo\n_START_PARAGRAPH_\nWilde je bil od 1788 profesor na ljubljanskem liceju in od 1789 hkrati tudi kustos licejske knji\xc5\xbenice. Wildejevo ime je tesno povezano z nastajanjem in ureditvijo ljubljanske licejske knji\xc5\xbenice (ustanovljene 1774), predhodnice NUK. Aprila 1789 je za\xc4\x8del z revizijo knji\xc5\xbenega fonda, ki je nastal iz knji\xc5\xbenic ukinjenih samostanov in drugih zasebnih zbirk, sestavil v dvojniku seznam knjig, izlo\xc4\x8dil dvojnice in nerabne knjige. Uredil je knji\xc5\xbeni fond, leta 1790 sestavil prvi popis knjig in do 1794 knji\xc5\xbenico usposobil za javno delovanje in 1800 sestavil prvi knji\xc5\xbeni splo\xc5\xa1ni katalog v katerega je bilo zajetih 9282 del v 13.239 zvezkih, razdeljen na 4 glavne skupine, a brez lokalne signature. Leta 1807 je Licejska knji\xc5\xbenica dobila pravico do obveznega izvoda vseh tiskov v de\xc5\xbeeli Kranjski. Po ustanovitvi Ilirskih provinc je zapustil Ljubljano in postal profesor na dunajski univerzi.'